Fernando Lázaro Carreter

Fernando Lázaro Carreter (Zaragoza, 1923ko apirilaren 13a - Madril, 2004ko martxoaren 4a) espainiar hizkuntzalaria izan zen.

Bizitza 
Salamancako eta Madrilgo Unibertsitate Autonomoko katedraduna izan zen. Irakasle laguntzaile eta irakasle bisitari izan zen Europa eta Estatu Batuetako hainbat unibertsitatetan. 1972az geroztik, Espainiako Errege Akademiako (Real Academia Española, RAE) kide izan zen eta, 1991tik 1998ra bitartean, bi aldiz aukeratu zuten akademiako zuzendari. Kargu horretan jardun zen urteetan, aldaketa handia izan zuten Akademia barruko lanek, ikerketa lexikografikoak eta hiztegi berriak sortzeko datu-base informatikoen erabilera bultzatu baitzen, besteak beste.

Haren lanen artean, honakoak aipagarriak dira: Cómo se comenta un texto literario (1957, Nola egin literatura-testu baten kritika); Diccionario de términos filológicos (1963, Hitz filologikoen hiztegia); Estilo barroco y personalidad creadora (1966, Estilo barrokoa eta nortasun sortzailea); Lazarillo de Tormes en la Picaresca (1973, Tormesko itsumutila Pikareskan); Estudios de poética (1976, Poetika-ikerketak); Estudios de Lingüística (1980, Hizkuntzalaritza-ikerketak). 1997an El dardo en la palabra (Gezia hitzean) liburua argitaratu zuen, gaur egungo espainieraren erabileran aurkitzen diren aldrebeskeriei buruz hainbat egunkaritan idatzitako artikuluen bilduma, irakurleen artean arrakasta handia izan zuena. Espainian eta nazioartean sari ugari irabazi zituen.

Erreferentziak

Kanpo estekak 

Espainiako hizkuntzalariak
Zaragozarrak
Real Academia Españolaren akademikoak
Literaturaren teorialariak
Madrilen hildakoak
Madrilgo Complutense Unibertsitateko katedradunak